b"\n_START_ARTICLE_\nAvingudes de Palma\n_START_SECTION_\nHist\xc3\xb2ria\n_START_PARAGRAPH_\nLes avingudes se situen sobre l'antic tra\xc3\xa7at del cam\xc3\xad de ronda que feia la volta a les antigues murades de Palma. Ja durant la dominaci\xc3\xb3 musulmana i a l'edat mitjana existia un cam\xc3\xad que envoltava la murada; despr\xc3\xa9s de la reforma renaixentista, conclosa, la part de terra, a la comen\xc3\xa7an\xc3\xa7a del segle XVII, el cam\xc3\xad de ronda descrivia un per\xc3\xadmetre m\xc3\xa9s ample at\xc3\xa8s, el creixement de les murades. Bernat Calvet, en el seu pla d'ordenaci\xc3\xb3 urban\xc3\xadstica, f\xc3\xa9u que la nova ronda, all\xc3\xb2 que serien les futures avingudes, transcorregu\xc3\xa9s de manera gaireb\xc3\xa9 exacta per damunt de l'anterior cam\xc3\xad de ronda, i que el lloc que ocupaven les enderrocades murades fos urbanitzat. Per la seva part, a la banda del cam\xc3\xad de ronda que seguia el recorregut de la Riera s'hi f\xc3\xa9u un passeig, que actualment rep el nom de passeig de Mallorca.\n_START_SECTION_\nAvinguda de Portugal\n_START_PARAGRAPH_\nAquesta avinguda comen\xc3\xa7a a la pla\xc3\xa7a del Fort\xc3\xad, travessa el torrent de la Riera, passa per davant l'IES Ramon Llull i acaba a la Rambla._NEWLINE_Com l'avinguda d'Alemanya i el boc\xc3\xad de la Rambla que actualment s'anomena Via Roma, rep el nom en homenatge al r\xc3\xa8gim autoritari de l'Estat Nou de Portugal d'en\xc3\xa7\xc3\xa0 de 1936, quan li fou imposat el nom per les autoritats franquistes. Hi ha la voluntat de substituir aquests noms, per\xc3\xb2 la proposta encara no ha reeixit.\n_START_SECTION_\nAvinguda d'Alemanya\n_START_PARAGRAPH_\nAquesta avinguda comen\xc3\xa7a a la Rambla, passa per davant de l'IES Joan Alcover i pels Jutjats i acaba all\xc3\xa0 on s'encreua amb el carrer del General Riera._NEWLINE_En aquest segment hi destaquen l'edifici dels Jutjats, que de 1951 fins a 1980 va ser la seu del col\xc2\xb7legi de la Salle (avui en dia traslladat a Son Rapinya); Can Mayol, un edifici racionalista de 1936 obra de Francesc Casas; i Can Sales, un edifici racionalista de 1950, tamb\xc3\xa9 de Francesc Casas, el qual feia parella amb l'edifici del col\xc2\xb7legi de la Puresa, a l'altra part del carrer (el 1968, l'escola es trasllad\xc3\xa0 a Son Puigdorfila i l'edifici l'esbucaren)._NEWLINE_L'avinguda atravessa el cam\xc3\xad de Jes\xc3\xbas, la carretera de Puigpunyent, el qual anava de la vila de Puigpunyent a la porta de Jes\xc3\xbas; a la intersecci\xc3\xb3 de tots dos hi havia les Quatre Campanes, que avui es troben all\xc3\xa0 on s'encreuen el cam\xc3\xad de Jes\xc3\xbas i el carrer de Llu\xc3\xads Vives._NEWLINE_Com l'avinguda de Portugal i el boc\xc3\xad de la Rambla que actualment s'anomena Via Roma, rep el nom en homenatge a l'Alemanya Nazi d'en\xc3\xa7\xc3\xa0 de 1936, quan li fou imposat el nom per les autoritats franquistes. Hi ha la voluntat de substituir aquests noms, per\xc3\xb2 la proposta encara no ha reeixit.\n_START_SECTION_\nAvinguda del Comte de Sallent\n_START_PARAGRAPH_\nAquesta avinguda comen\xc3\xa7a a l'encreuament amb el carrer del General Riera i acaba a l'encreuament amb el carrer del 31 de Desembre._NEWLINE_En aquest segment hi destaquen Can Segura, a l'encreuament amb 31 de Desembre, un dels primers edificis de la ciutat nova, d'estil modernista i projectat el 1908 per Francesc Roca Sim\xc3\xb3; Can Casta\xc3\xb1er, un edifici racionalista de 1937 obra de Josep d'Oleza i Frates; i l'edifici que fa cantonada amb el carrer Francesc de Borja Moll, un edifici racionalista de 1938 obra de Guillem Muntaner._NEWLINE_Fins a la d\xc3\xa8cada dels seixanta tamb\xc3\xa9 rebia aquest nom el boc\xc3\xad que va fins a la pla\xc3\xa7a d'Espanya, moment en qu\xc3\xa8 aquell petit segment prengu\xc3\xa9 el nom de Joan March._NEWLINE_Fou anomenat el 1914 i rep el nom en homenatge a Josep Cotoner i Allendesalazar, diputat mallorqu\xc3\xad pel Partit Conservador.\n_START_SECTION_\nAvinguda de Joan March\n_START_PARAGRAPH_\nAquesta avinguda comen\xc3\xa7a a l'encreuament amb el carrer del 31 de Desembre i acaba a la pla\xc3\xa7a d'Espanya._NEWLINE_A la cantonada amb el carrer de la Reina Maria Cristina hi ha la Sala Augusta, un dels cinemes m\xc3\xa9s notables de la ciutat, inaugurat el 1948; sota aquest mateix solar hi havia hagut el magatzem de Can Mir, que durant la guerra l'habilitaren com a lloc de reclusi\xc3\xb3 dels presoners. Abans d'enderrocar les murades, tota la illeta de la part de la ciutat vella feia part del basti\xc3\xb3 de Santa Margalida._NEWLINE_Fou anomenat a la d\xc3\xa8cada dels seixanta en homenatge a Joan March i Ordinas, contrabandista i financer mallorqu\xc3\xad, poc despr\xc3\xa9s de la seva mort.\n_START_SECTION_\nAvinguda d'Alexandre Rossell\xc3\xb3\n_START_PARAGRAPH_\nAquesta avinguda comen\xc3\xa7a a la pla\xc3\xa7a d'Espanya i acaba a l'encreuament amb el carrer de Manacor, a la Porta de Sant Antoni._NEWLINE_Hi ha for\xc3\xa7a edificis notables en aquest segment. A la cantonada amb el carrer del Sindicat hi ha l'edifici del Triquet, obra de Gaspar Benn\xc3\xa0zar i propietat de Joan Oliver Florit Maneu, on hi hagu\xc3\xa9 un bar que fou la seu social del Balears FC durant una temporada a partir de 1923. Tamb\xc3\xa9 hi ha la casa de l'antic bar La Espiga de Oro i l'edifici de Can Mir, a l'encreuament amb el carrer Bisbe Maura, del mateix arquitecte. Al nombre 6 hi ha la casa Cross, obra racionalista de Jaume Mestres i Fossas, seu de l'El\xc3\xa8ctrica Espa\xc3\xb1ola. Tamb\xc3\xa9 hi destaquen l'edifici de la Banca March, el Bulevar Avenidas (unes galeries comercials), el Corte Ingl\xc3\xa9s i, al cap de cant\xc3\xb3 del carrer del Marqu\xc3\xa8s de la Fontsanta, l'edifici Avenida, del 1941, obra de Gabriel Alomar i Esteve._NEWLINE_Les illetes entorn de les sortides que fan els carrers del Bisbe Perell\xc3\xb3 i del Sindicat eren ocupades, anteriorment, dels bastions d'en Sanoguera i de Sant Antoni. Just enfront de l'antic basti\xc3\xb3 d'en Sanoguera, a tocar de l'IES Arxiduc Llu\xc3\xads Salvador, hi ha la creu del Virrei, una creu erigida cap a 1945 en record del virrei Josep P\xc3\xa9rez de Pomar i Torres de Mendoza i que se situava a la pla\xc3\xa7a d'Espanya._NEWLINE_A la part central d'aquesta avinguda hi havia un passeig que acollia una part del mateix mercat que encara ara acull l'avinguda de Gabriel Alomar._NEWLINE_Fou anomenat el 1914 i rep el nom en homenatge a Alexandre Rossell\xc3\xb3 Pastor, pol\xc3\xadtic, regidor i president de la Diputaci\xc3\xb3.\n_START_SECTION_\nAvinguda de Gabriel Alomar\n_START_PARAGRAPH_\nAquesta avinguda comen\xc3\xa7a a l'encreuament amb el carrer de Manacor, a la Porta de Sant Antoni, i acaba al Passeig Mar\xc3\xadtim._NEWLINE_Entre els carrers de Fra Francesc Cantarellas i de Jaume Llu\xc3\xads Garau hi ha el quarter d'Enginyers, un edifici racionalista projectat per Baltasar Montaner i acabat el 1945. Al nord del dit quarter hi ha l'Escola Graduada, centre d'educaci\xc3\xb3 prim\xc3\xa0ria que rep el mateix nom que l'antic edifici de Gaspar Benn\xc3\xa0zar enderrocat el 1972. El nou centre s'havia anomenat Gabriel Alzamora fins a 2008, any en qu\xc3\xa8 cobr\xc3\xa0 el nom de l'instituci\xc3\xb3 anterior._NEWLINE_La illeta de l'Escola Graduada i la del nord ocupen l'espai de l'antic basti\xc3\xb3 del Socorrador, mentre que les illetes del quarter d'Enginyers i la del sud ocupen l'espai de l'antic basti\xc3\xb3 de Sant Jeroni. A l'altura de l'actual pla\xc3\xa7a de la Porta del Camp hi havia el revell\xc3\xad de la Porta del Camp, de manera que l'antic cam\xc3\xad de ronda passava for\xc3\xa7a m\xc3\xa9s a llevant que no pas l'avinguda; es tracta del sol segment de les avingudes que no transcorre per damunt de l'antic cam\xc3\xad de ronda. Al final de l'avinguda hi ha el basti\xc3\xb3 del Pr\xc3\xadncep, un dels pocs bastions que romanen de les antigues murades. A l'altra part de l'avinguda hi havia l'antiga f\xc3\xa0brica de gas (actualment hi ha un parc), motiu pel qual encara ara aquest boc\xc3\xad s'anomena popularment sa Costa des Gas._NEWLINE_A la part central d'aquesta avinguda hi ha un passeig que acull un petit mercat._NEWLINE_Fou anomenat el 1979 i rep el nom en homenatge a Gabriel Alomar i Villalonga, escriptor mallorqu\xc3\xad. De 1941 fins a 1979 havia rebut el nom d'avenida del General Primo de Rivera, i de 1914 fins a 1941 de avenida de Estanislao Figueras."